Brexit påvirker spanske bæravlere
/ FRUGT OG BÆR / Nyheder / 2016 / Brexit påvirker spanske bæravlere
Spansk eksport af jordbær til Storbritannien er faldet markant til fordel for andre bær. Men priserne er kommet under pres efter Brexit-afstemningen. (Foto: Ole H. Scharff)
Englands kommende udtræden af EU påvirker allerede nu de spanske bæravlere. Prisen er kommet under pres.
20. Aug 2016 af Annemarie Bisgaard
Bærsektoren i den spanske provins Huelva mærker allerede nu virkningerne af den foreslåede Brexit.
Som reaktion på den voksende konkurrence fra andre lande er den spanske produktion og eksport af bær til det britiske marked flyttet fra jordbær til buskfrugt.
Spanske jordbær udgør nu kun 10 procent af de britisk importerede jordbær, mens andelen af eksporterede bær fra buskfrugt er steget til 40 procent, skriver Friutteelt.
Englænderne efterspørger især tranebær, og arealet med tranebær er mere end fordoblet i Spanien de sidste fire år. Det samme gælder produktionen af hindbær, og også det spanske areal med brombær er steget.
Priserne på spanske bær eksporteret til Storbritannien er kommet under pres efter Brexit-afstemningen i juni. Foto: Colourbox.
Vanskelig at sælge bær til spaniere
De spanske bæravleres afhængighed af det britiske marked gør sektoren sårbar. Under den engelske Brexit-folkeafstemning lå avlerprisen på hindbær og brombær cirka på 8,70 kroner pr. 125 gram – det svarer til 70 kroner pr. kilo.
Efter Brexit-afstemningen faldt det britiske pund med næsten 10 procent, og det bevirker, at bærpriserne er kommet under yderligere pres.
De spanske afsætningsorganisationer er begyndt at have mere fokus på det indenlandske marked. Men mange spaniere er ikke dus med at anvende de forskellige bær fra buskfrugt. Det komplicerer afsætningen.
Samtidig begrænser den høje spanske arbejdsløshed købekraften, men til gengæld er der et stort udbud af plukkere. En del af dem er udlændige, der har været i Spanien en årrække.
Dette print er foretaget fra http://www.gartnertidende.dk/frugtbaer/nyheder/2016/brexit-paavirker-spanske-baeravlere d. 26/6-2019 klokken 21:52.